
Médeia gyermekei

Kutatásom keretében egy hagyományos nó színházi szövegkönyvet hoztam létre magyar nyelven, egy antik görög mítosz feldolgozásával. Célom ezzel az volt, hogy a nó kötött formájának gyakorlati alkalmazásával megismerjem a hagyományos nó-szövegkönyvek jellegezetességeit. Célom volt az is, hogy egy ismert görög téma, a Médeia-mítosz nó színpadra adaptálásával lehetővé tegyem, hogy a nyugati olvasó jobban megismerhesse a nó jellegzetességeit, melyek megértését eddig nehezítették a középkori nó-szövegkönyvek hagyományos japán, számunkra egzotikus tematikái és forrásai.
Munkám során a nóval foglalkozó tudományos szövegekre, Zeami munkáira és természetesen számos eredeti japán illetve angolra és magyarra lefordított nó szövegkönyv elemzésére támaszkodtam. A görög tematika kibontásához pedig tüzetes vizsgálat alá vetettem a Médeia-mítoszt magát, több azzal foglalkozó tudományos szöveget, és felhasználtam Euripidész és Seneca munkáit is.
Úgy gondolom, hogy eredeti mitológiai témák átvitele egy tökéletesen más, ám meglepően hasonló színházi keretbe tanulságokkal szolgálhat mindkét színházi formára nézvést. A szövegkönyv mellé csatolandó ötoldalas kísérőszövegben a projekttel kapcsolatos legfontosabb tanulságokat foglaltam össze.




